### NN 71/2022 (21.6.2022.), Odluka o naknadi za razvoj sustava javne odvodnje društva Odvodnja Rovinj - Rovigno d.o.o.

Odvodnja
 Rovinj – Rovigno d.o.o.

1061

Na temelju članka 23. st. 1. točka 4. Zakona o vodnim uslugama (»Narodne novine«, broj 66/19) i članka 52. Zakona o financiranju vodnog gospodarstva (»Narodne novine«, broj 153/09, 90/11, 56/13,154/14, 119/15, 120/16, 127/17, 66/19) Skupština trgovačkog društva Odvodnja Rovinj – Rovigno d.o.o., (u daljnjem tekstu: javni isporučitelj) na sjednici održanoj 14. lipnja 2022. godine, donosi

ODLUKU

O NAKNADI ZA RAZVOJ SUSTAVA JAVNE ODVODNJE

Članak 1.

Ovom se Odlukom na području Grada Rovinja – Rovigno uvodi obveza plaćanja naknade za razvoj sustava javne odvodnje te se određuju obveznici plaćanja naknade za razvoj, osnovica za obračun, visina naknade, namjene kojima služi prihod od naknade za razvoj, način i rokovi plaćanja naknade za razvoj, te nadzor nad obračunom i naplatom naknade za razvoj.

Članak 2.

Obveznici plaćanja naknade za razvoj sustava javne odvodnje su svi obveznici plaćanja cijene vodne usluge javne vodoopskrbe s područja Grada Rovinja – Rovigno.

Osnovica naknade za razvoj je jedinica mjere isporučene vodne usluge, odnosno jedan kubni metar isporučene vode.

Ukupan iznos naknade za razvoj koju je obveznik dužan platiti predstavlja umnožak količine isporučene vode i iznosa naknade određene člankom 3. ove Odluke

Članak 3.

Naknada za razvoj određuje se u sljedećim iznosima:

– korisnik – domaćinstvo: 2,00 kn/m3 isporučene vode

– ostali korisnici: 2,00 kn/m3 isporučene vode.

Naknada za razvoj sustava javne odvodnje naplaćuje se putem računa za vodne usluge koje obveznicima ispostavlja trgovačko društvo Istarski vodovod d.o.o. Buzet, na kojem se ista iskazuje kao zasebna stavka.

Iznos naknade za razvoj ne podliježe obvezi obračunavanja poreza na dodanu vrijednost.

Korisnici su dužni plaćati naknadu za razvoj u rokovima određenim Odlukom o cijeni vodnih usluga javne odvodnje.

Istarski vodovod d.o.o. Buzet obavlja poslove naplate naknade za razvoj od korisnika vodne usluge javne vodoopskrbe, a što uključuje i upućivanje opomena te sudjelovanje u svojstvu ovrhovovoditelja/vjerovnika u postupcima ovrhe, predstečaja, stečaja i likvidacije.

Članak 4.

Naknada za razvoj prihod je javnog isporučitelja vodne usluge Odvodnja Rovinj – Rovigno d.o.o.

Javni isporučitelj u svojim poslovnim knjigama prikupljenu naknadu za razvoj evidentira na zasebnom kontu.

Nadzor nad obračunom i naplatom naknade za razvoj obavlja nadzorni odbor Odvodnje Rovinj – Rovigno d.o.o.

Prihod od naknade za razvoj koristi se za financiranje gradnje komunalnih vodnih građevina sukladno planu gradnje komunalnih vodnih građevina te za otplate zajmova i kredita namijenjenih za gradnju komunalnih vodnih građevina sukladno financijskom planu javnog isporučitelja vodnih usluga.

Članak 5.

Ova se Odluka dostavlja Vijeću za vodne usluge u roku od pet dana od dana donošenja.

Ova Odluka stupa na snagu 1. srpnja 2022. godine i objavit će se u »Narodnim novinama« i na mrežnim stranicama javnog isporučitelja.

Stupanjem na snagu ove Odluke prestaju važiti:

– Odluka o obračunu i naplati naknade za razvoj sustava javne odvodnje i pročišćavanja otpadnih voda grada Rovinja (Sl. glasnik Grada Rovinja broj 10/2010)

– Odluka o izmjeni Odluke o obračunu i naplati naknade za razvoj (Sl. glasnik Grada Rovinja broj 10/2014)

Urbroj: 244-8/2022 AO 16

Za Skupštinu Društva
 gradonačelnik grada Rovinja
 dr. sc. Marko Paliaga, dipl. oec., v. r.